Uznesenie o prístupe k zdravotníckej starostlivosti a liekom s osobitným zameraním na zanedbávané ochorenia



Úradný vestník 058 , 01/03/2008 S. 0029 - 0035



Uznesenie [1] o dôsledkoch priamych zahraničných investícií v afrických, karibských a tichomorských štátoch Spoločné parlamentné zhromaždenie, - ktoré sa konalo od 19. do 22. novembra 2007 v Kigali (Rwanda), - so zreteľom na článok 17 ods. 1 rokovacieho poriadku, - so zreteľom na ciele Dohody o partnerstve AKT – EÚ [2] podpísanej v Cotonou 23. júna 2000, týkajúcej sa rozvojovej pomoci pre investície a súkromný sektor a obchodu, - so zreteľom na správy Konferencie OSN o obchode a rozvoji (UNCTAD) o svetových investíciách za roky 2005 a 2006 a jej správu o hospodárskom rozvoji v Afrike (Hospodársky rozvoj v Afrike: prehodnotenie úlohy investovania (2006), - so zreteľom na správy Organizácie spojených národov pre hospodársky rozvoj (UNIDO) s názvom Prieskum zahraničných investorov v Afrike za roky 2005 a 2006 (Africa Foreign Investor Survey), - so zreteľom na vyhlásenie o budúcich rokovaniach AKT – EÚ o nových obchodných dohodách prijatú 21. marca 2002 v Kapskom meste, - so zreteľom na Deklaráciu OSN z roku 2000 o rozvojových cieľoch milénia (RCM) a na záväzok odstrániť chudobu, ktorý obsahuje, - so zreteľom na záväzky medzinárodného spoločenstva vyplývajúce z Konferencie Organizácie spojených národov o finančných prostriedkoch pre rozvoj (Monterrey, 2002), najmä na mobilizáciu medzinárodných zdrojov a zvyšovanie čistého toku finančných zdrojov a technickej spolupráce pre rozvoj, ktoré sú okrem iného určené na splnenie rozvojových cieľov milénia, - so zreteľom na správu Výboru pre hospodársky rozvoj, financie a obchod (ACP-EU/100.126/07/fin.), A. keďže priame zahraničné investície zohrávajú významnú úlohu v rozvojovom procese hostiteľských štátov, najmä poskytovaním kapitálu aj technológie, čím prinášajú spôsobilosti, know-how a prístup na trh, ktoré prispievajú k efektívnejšiemu využívaniu zdrojov a zvyšovaniu produktivity, B. keďže tok súkromného kapitálu do rozvojových krajín v posledných rokoch rástol, rástla aj jeho dôležitosť ako finančného zdroja porovnateľného s oficiálnou rozvojovou pomocou (ODA), C. keďže priame zahraničné investície podporujú rast začlenením nových vstupov a technológií do výrobného procesu hostiteľskej krajiny, môžu posilniť aj kapacity zdrojov v štátoch AKT a prispieť k vybudovaniu dynamického investično-exportného vzťahu, ktorý im umožní urýchliť hospodársky rast a dosiahnuť RCM, D. keďže priame zahraničné investície môžu hrať významnú úlohu pri transformovaní afrického hospodárstva, pričom však ich vplyv závisí od kvality aj kvantity; zdôrazňujúc skutočnosť, že výzvou pre vzťahy EÚ – Afrika je kritické posudzovanie toho, ako pritiahnuť a regulovať také priame zahraničné investície, ktoré budú podporovať objektívny rast, vytvárať pracovné príležitosti a podporovať a valorizovať miestne hospodárstvo, E. uvedomujúc si prekážky toku priamych zahraničných investícií, ktoré sa výrazne odlišujú medzi regiónmi AKT a v rámci týchto regiónov, ktoré okrem iného zahŕňajú základné otázky správy verejných záležitostí, právny rámec a podnikové prostredie, silu inštitúcií, stupeň finančného sprostredkovania a miestne faktory, ako sú doprava a infraštruktúra, vzdelanie, dostupnosť kvalifikovanej pracovnej sily a zdravotnej starostlivosti, F. keďže väčšina ekonomík AKT zaviedla právne predpisy ponúkajúce široký rozsah záruk a príležitostí pre zahraničných investorov vrátane zníženia obmedzení vlastníctva pôdy a nehnuteľností a obmedzení týkajúcich sa devízovej výmeny, čím zahraničným investorom zaručujú právo repatriovať kapitál a zisky, G. keďže veľa ekonomík AKT prijalo právne predpisy umožňujúce zahraničným investorom podieľať sa na privatizačných programoch a ponúka im veľkorysé daňové stimuly, H. keďže krajiny AKT uzatvorili s členskými štátmi EÚ 210 bilaterálnych investičných zmlúv a uzatvárajú čoraz viac zmlúv aj s inými rozvojovými krajinami, I. keďže dostupnosť dodatočných finančných prostriedkov vrátane väčšieho prílivu priamych zahraničných investícií a obchodných príležitostí má pre hospodársku a sociálnu stabilitu a udržateľný rozvoj krajín AKT veľký význam, Význam priamych zahraničných investícií 1. domnieva sa, že vzhľadom na nedostatočné zdroje na financovanie dlhodobého rozvoja a na to, že splniť rozvojové ciele milénia do roku 2015 vyzerá čoraz ťažšie, prilákanie priamych zahraničných investícií má v stratégiách hospodárskej obnovy popredné miesto; 2. zdôrazňuje potrebu pomoci krajinám AKT pri získavaní významnejších tokov priamych zahraničných investícií a pri presune vhodných technológií s cieľom posilniť ich rozvoj a konkurencieschopnosť; 3. domnieva sa, že politiky na prilákanie priamych zahraničných investícií by sa mali zrevidovať a mala by sa vážne zohľadniť perspektíva nákladov a zisku vrátane poškodenia životného prostredia, ako aj sociálne problémy a príspevok k cieľom trvalo udržateľného rozvoja národného hospodárstva; Podnikové prostredie 4. znovu potvrdzuje, že krajiny AKT majú hlavnú zodpovednosť za vlastný rozvoj a že veľký význam má skutočnosť, aby rozvojové úsilie bolo v národnom záujme vrátane trvalej makroekonomickej stability a podnikateľského prostredia; 5. zdôrazňuje mimoriadnu dôležitosť miestnych faktorov, ako sú hospodárska a sociálna infraštruktúra, podnikateľské prostredie, miestne trhové podmienky, dostupnosť zdrojov, iniciatívne opatrenia na podporu investícií a dostupnosť aktív pri ovplyvňovaní rozhodnutí o investovaní v hostiteľskej krajine; 6. víta zvýšenú pozornosť venovanú posilneniu správy vecí verejných a transparentnosti s cieľom zabezpečiť, že budú prínosom pre chudobných; 7. zdôrazňuje, že veľa krajín AKT stále potrebuje výrazný popud v oblasti verejných investícií potrebných na prekonanie vysokých dopravných nákladov, vo všeobecnosti malých trhov, poľnohospodárstva s nízkou produktivitou, nepriaznivých agroklimatických podmienok, vysokej chorobnosti a slabého prenikania zahraničných technológií; Podpora európskych priamych zahraničných investícií 8. uznáva, že hnacie mechanizmy hostiteľskej krajiny – priťahujúce faktory – a regionálna spolupráca môžu priniesť väčšiu finančnú stabilitu, lepšiu politickú koordináciu, dokonalejšie plánovanie infraštruktúry a dynamickejší model priemyselného rozvoja, ktorý môže prispieť k výhodnejším investičným podmienkam pre domáce ako aj zahraničné firmy; 9. vyzýva krajiny AKT, aby postupne prehlbovali vlastnú iniciatívu regionálnej integrácie a deľbu práce; 10. zdôrazňuje rozhodujúci význam hnacích mechanizmov vlastnej krajiny – hnacie faktory – ktoré zahŕňajú okrem iného trhové a obchodné podmienky, podnikateľské podmienky a domáce vládne politiky; 11. vyzýva štáty EÚ a Európsku komisiu, aby zachovali vysokú úroveň monitorovania a auditu európskych nadnárodných korporácií, najmä v citlivých odvetviach, pričom musia plniť vyššie normy podnikovej zodpovednosti, poskytovať informácie získané politikmi hosťovskej krajiny a navrhuje disciplinárne opatrenia a kompenzačné systémy tam, kde je jasný dôkaz o škode spôsobenej hostiteľskej krajine; 12. vyzýva členské štáty EÚ, aby sa dohodli na kolektívnom rámci pre prieskum investičných možností v krajinách AKT popri podpore rozširovania bilaterálnych investičných zmlúv (BIT), ktoré prekročia súčasnú koncentráciu na Nemecko, Veľkú Britániu, Belgicko, Francúzsko a Holandsko; 13. vyzýva členské štáty EÚ, aby sa urýchlene dohodli na kolektívnom rámci inovatívnych opatrení na podporu investícií vrátane okrem iného poskytovania konkrétnych finančných a iných stimulov, aby podniky a inštitúcie presunuli technológie do krajín AKT a poskytli daňové úľavy podnikom, ktoré investujú v krajinách AKT; zdôrazňuje však, že to nemôže nahradiť financovanie rozvoja a lepšiu a predvídateľnejšiu oficiálnu rozvojovú pomoc; 14. zdôrazňuje potrebu analýzy spôsobu spojenia priamych zahraničných investícií s miestnymi investíciami a potrebu dôkladnej diskusie o spôsobe, akým podporovať prepojenia medzi nadnárodnými spoločnosťami a miestnymi podnikmi vrátane potreby podporiť verejno-súkromný dialóg so zámerom odstrániť najväčšie investičné prekážky; 15. je znepokojený nedostatkom informácií o vplyve, ktorý môže mať zahrnutie investičných ustanovení do dohôd o hospodárskom partnerstve a spolupráci na štáty a regióny; 16. žiada Európsku komisiu, aby raz ročne informovala Spoločné parlamentné zhromaždenie o podiele priamych zahraničných investícií s pôvodom v EÚ v porovnaní s priamymi zahraničnými investíciami z ostatných častí sveta; Využívanie nástrojov dohody z Cotonou na podporu priamych zahraničných investícií 17. naliehavo vyzýva Európsku investičnú banku, aby posilnila a zlepšila výkonnosť investičného nástroja, aby sa stal životaschopným zdrojom pre súkromný sektor v krajinách AKT; 18. naliehavo vyzýva aj zmluvné strany dohody z Cotonou, aby súčasnému mandátu investičného nástroja udelili mandát podpory investícií, najmä tým, že sa z neho stane nástroj na podporu spoločných podnikov; 19. naliehavo žiada Európsku komisiu a strany, ktoré podpísali dohodu z Cotonou, aby v rámci 10. ERF zriadili primerane financovanú záručnú agentúru pre financovanie investícií v AKT, ako sa ustanovuje v článku 77 ods. 4 dohody z Cotonou; 20. zdôrazňuje naliehavú potrebu nového vymedzenia úloh a mandátu spoločných inštitúcií AKT – EÚ (strediska pre rozvoj podnikov a technického strediska pre poľnohospodárstvo a spoluprácu vidieka) s cieľom poveriť ich cielenými mandátmi na podporu investícií so zodpovedajúcim dodatočným financovaním; 21. vyzýva Európsku komisiu a členské štáty EÚ, aby zvýšili úroveň finančnej a technickej podpory národných a regionálnych agentúr v krajinách AKT vrátane udelenia výslovných mandátov na zahraničné investovanie týmto agentúram; 22. zdôrazňuje, že je potrebné riešiť štrukturálne deficity krajín AKT, najmä v rámci spolupráce medzi krajinami AKT a EÚ prilákaním a udržiavaním priamych zahraničných investícií; naliehavo vyzýva všetky zmluvné strany dohody z Cotonou, aby kládli osobitý dôraz na mobilizáciu zdrojov na rozvoj infraštruktúry, sociálne a hospodárske investície a riadnu správu vecí verejných; 23. zdôrazňuje potrebu zabezpečiť, že očakávaný príliv priamych zahraničných investícií do štátov AKT, najmä v oblasti prírodných zdrojov, bude mať vďaka vhodným politikám a inštitúciám vyrovnaný vplyv na rozvoj; vyzýva štáty AKT, aby v tejto súvislosti splnili svoje rozvojové záväzky, a zároveň vyzýva medzinárodné spoločenstvo na podporu tohto procesu; 24. poveruje svojich spolupredsedov, aby toto uznesenie postúpili Rade AKT – EÚ, Európskej komisii, Svetovej banke, Európskej investičnej banke a Africkej rozvojovej banke. [1] Prijaté Spoločným parlamentným zhromaždením AKT – EÚ 22. novembra 2007 v Kigali (Rwanda). [2] Ú. v. EÚ L 287, 28.10.2005, s. 4. --------------------------------------------------